เดธสแตรนดิง 2: ออน เดอะ บีช

() เป็นเกมแอ็กชันผจญภัย ปี พ.ศ. 2568 ซึ่งเขียนบท อำนวยการสร้าง ออกแบบ และกำกับโดย ฮิเดโอะ โคจิมะ พัฒนาโดยโคจิมะโปรดักชันส์ และจัดจำหน่ายโดย โซนี่ อินเตอร์แอ็กทีฟ เอนเตอร์เทนเมนต์ โดยเกมนี้เป็นภาคต่อของ เดธสแตรนดิงและเป็นเกมที่สองของโคจิมะโปรดักชันส์ ในฐานะสตูดิโออิสระ อีกทั้งยังเป็นความร่วมมือครั้งที่สองระหว่างสตูดิโอกับโซนี่ *ออน เดอะ บีช* นำเสนอเหล่าตัวละครหลักจากเกมภาคแรก รวมถึง แซม พอร์เตอร์ บริดเจส, แฟรกไจล์, และฮิกส์, ซึ่งรับบทโดย นอร์แมน รีดัส, เลอา แซดู, และ ทรอย เบเคอร์, ตามลำดับ โดยพวกเขาจะเข้าร่วมกับนักแสดงชุดใหม่ ได้แก่ แอลล์ แฟนนิง, ชิโอริ คูสึนะ, ลูก้า มาริเนลลี, อลาสแตร์ ดันแคน, อลิสซา จุง, เดบราห์ วิลสัน และ ทอมมี่ เอิร์ล เจนกินส์, รวมถึงแขกรับเชิญพิเศษอย่าง จอร์จ มิลเลอร์, ฟาติห์ อากิน, กิเยร์โม เดล โตโร และ นิโคลัส วินดิง เรฟิน โดยสองคนหลังกลับมารับบทเดิมจากภาคแรก

*เดธสแตรนดิง 2: ออน เดอะ บีช* ดำเนินเรื่องหลักในออสเตรเลีย สิบเอ็ดเดือนหลังเหตุการณ์ในเกมภาคแรก ในโลกหลังวันสิ้นโลกที่ถูกทำลายโดยสิ่งมีชีวิตจากต่างมิติ ผู้เล่นจะควบคุมตัวละคร แซม พอร์เตอร์ บริดเจส, ผู้ทำหน้าที่พนักงานส่งของอิสระ, ขณะที่เขาและกลุ่มผู้ร่วมทางออกเดินทางสำรวจทวีปออสเตรเลีย เพื่อเชื่อมต่อผู้รอดชีวิตและชุมชนที่แยกตัวออกมาเข้ากับเครือข่ายสื่อสารแบบไร้สายที่เรียกว่า เครือข่าย "ไครัล" เพื่อช่วยกอบกู้มนุษยชาติจากการสูญพันธุ์

โคจิมะเริ่มเขียน *ออน เดอะ บีช* บางช่วงก่อนปี พ.ศ.2563 เขาปรับเรื่องราวใหม่ตั้งแต่ต้นเพื่อสะท้อนผลกระทบของโควิด-19 ต่อประชากรทั่วโลก หลังจากเนื้อเรื่องเสร็จสมบูรณ์ ก็มีการบอกเป็นนัยถึงการพัฒนา *เดธสแตรนดิง* ให้เป็นซีรีส์โดย โคจิมะโปรดักชันส์ ก่อนที่เกมภาคต่อจะได้รับการยืนยันว่ากำลังพัฒนาโดย รีดัส ในเดือนพฤษภาคม พ.ศ. 2565 *เดธสแตรนดิง 2: ออน เดอะ บีช* ถูกประกาศในเดือนธันวาคม พ.ศ. 2565 พร้อมการยืนยันรายชื่อนักแสดงชุดใหม่ เกมเผยแพร่ลงบน เพลย์สเตชัน 5 ในวันที่ 26 มิถุนายน พ.ศ. 2568 และได้รับรีวิวโดยรวมในแง่บวก

## เกมเพลย์
*เดธสแตรนดิง 2: ออน เดอะ บีช* เป็นเกมแนวแอ็กชันผจญภัย มุมมองบุคคลที่สาม โดยเนื้อเรื่องส่วนใหญ่เกิดขึ้นในเม็กซิโกและออสเตรเลีย ซึ่งทั้งสองสถานที่เป็นโลกเปิดขนาดใหญ่ที่ผู้เล่นสามารถสำรวจได้อย่างอิสระ หลักฯ ของเกมคือการส่งพัสดุให้กับกลุ่มผู้เตรียมพร้อมและผู้รอดชีวิตที่กระจัดกระจายอยู่ทั่ว ผู้เล่นจะต้องเดินทางผ่านภูมิประเทศที่ยากลำบาก พร้อมทั้งบริหารจัดการน้ำหนักของสัมภาระบนกระเป๋าเป้ของแซม ในช่วงต้นเกม ผู้เล่นจะได้ปลดล็อกยานพาหนะที่ช่วยให้เดินทางได้รวดเร็วขึ้น ยานพาหนะเหล่านี้สามารถปรับแต่งได้อย่างหลากหลาย เช่น การติดตั้งแบตเตอรี่เพิ่มเติมเพื่อเพิ่มระยะเวลาใช้งาน หรือการติดตั้งป้อมปืนเพื่อป้องกันตัว โลกในเกมมักถูกทำลายจากภัยพิบัติทางธรรมชาติเช่น แผ่นดินไหวและพายุทราย ซึ่งส่งผลกระทบต่อภูมิประเทศและบังคับให้ผู้เล่นต้องเลือกเส้นทางส่งของใหม่ โดยผู้เล่นสามารถมีส่วนร่วมในการฟื้นฟูโครงสร้างพื้นฐานที่ถูกทำลาย รวมถึงการสร้างถนนและสะพานขึ้นใหม่ และในที่สุด ผู้เล่นจะสามารถสร้างระบบรถไฟรางเดี่ยวที่จะเชื่อมต่อกับชุมชนที่แยกตัวออกไป ทำให้สามารถขนส่งสินค้าจำนวนมากได้รวดเร็วขึ้น

*ออน เดอะ บีช* เน้นไปที่การต่อสู้มากขึ้น ผู้เล่นสามารถเลือกที่จะเผชิญหน้ากับศัตรูโดยตรง ใช้กลยุทธ์ลอบเร้น หรือหลีกเลี่ยงการปะทะด้วยการเลือกเส้นทางที่ยากลำบากกว่าได้ แซมมีอุปกรณ์และเครื่องมือหลากหลายที่ช่วยให้เขาดึงดูดหรือเบี่ยงเบนความสนใจของศัตรูได้ เกมมีระบบกลางวัน กลางคืน แบบไดนามิกที่ส่งผลต่อพฤติกรรมของศัตรู เมื่อผู้เล่นก้าวหน้ามากขึ้น จะสามารถปลดล็อกการอัปเกรดระบบ Automated Porter Assistant ซึ่งเป็นเหมือนต้นไม้ทักษะของเกม ต้นไม้ทักษะแบ่งเป็น 3 ประเภท ได้แก่ การต่อสู้ , การลอบเร้น, และการบริการ, ที่เน้นทักษะการส่งของของแซม ค่าสถานะของแซมจะเพิ่มขึ้นตามการทำกิจกรรมต่าง ๆ เช่น ยิ่งส่งพัสดุมาก ทักษะการส่งของก็จะพัฒนาขึ้นตาม

## เนื้อเรื่อง

### ภาพรวม
*ออน เดอะ บีช* เกิดขึ้นสิบเอ็ดเดือนหลังจากจบเกมภาคแรก สหรัฐเมืองอเมริกาถูกเชื่อมต่อกันอย่างสมบูรณ์ผ่านเครือข่ายไครัลและบริษัทส่งของบริดเจสที่ได้เลิกกิจการไปแล้ว โดยการส่งของในปัจจุบันถูกจัดการโดยระบบอัตโนมัติที่เรียกว่า เอปาส ซึ่งใช้ "หุ่นยนต์ส่งของ" แบบไร้คนขับ ส่งผลให้พนักงานส่งของตกงาน ประตูเชื่อมต่อข้ามทวีปที่เรียกว่า "เพลตเกต" เริ่มปรากฏขึ้นทั่วโลกในพื้นที่ที่มีความหนาแน่นของไครัลสูง โดยเฉพาะอย่างยิ่งประตูที่เชื่อมเม็กซิโกกับออสเตรเลีย เหตุการณ์การสูญพันธุ์ยังคงส่งผลกระทบต่อโลกอย่างรุนแรง: สิ่งมีชีวิตที่เรียกว่า บีชด์ธิงส์ (บีที) มีพลังเพิ่มขึ้น บางตัวถึงขั้นสามารถมองเห็นได้ ภัยพิบัติทางธรรมชาติ เช่น "เกตเควกส์" และน้ำท่วม ที่รุนแรงขึ้นจากระดับไคราเลียมที่สูงขึ้น ทำให้สภาพแวดล้อมเปลี่ยนแปลงและเกิดบ่อยครั้ง ผู้ร้ายและกลุ่มก่อการร้ายติดอาวุธได้ก่อกวนผู้รอดชีวิต และทวีปออสเตรเลียเต็มไปด้วยศัตรูหุ่นยนต์เหนือธรรมชาติที่เป็นศัตรูที่มีชื่อว่า "โกสต์เมค"

### เนื้อเรื่องหลัก
แซม (นอร์แมน รีดัส) อดีตพนักงานส่งของ ใช้ชีวิตอย่างเงียบสงบในตอนใต้ของสหรัฐเมืองอเมริกา (ยูซีเอ) ร่วมกับ ลู ลูกสาวบุญธรรมของเขา แฟรกไจล์ (เลอา แซดู) มาหาเขาถึงบ้าน และแจ้งว่าเธอได้ก่อตั้งบริษัทใหม่ชื่อ ดรอว์บริดจ์ ซึ่งได้รับสัญญาจาก ยูซีเอ ให้ขยายเครือข่ายไครัลไปยังเม็กซิโก แฟรกไจล์ขอให้แซมเดินทางข้ามชายแดนระหว่างสหรัฐและเม็กซิโก เพื่อไปเปิดใช้งานเทอร์มินัลไครัลของบริดเจส ที่ถูกทิ้งไว้ในเม็กซิโก เหมือนที่เขาเคยทำในสหรัฐอเมริกา แซมตกลงโดยมีเงื่อนไขว่าเขาและลูจะได้รับการนิรโทษกรรมจาก ยูซีเอ และเพราะเส้นทางที่เขาจะไปนั้นจะผ่านห้องทดลองของเพื่อนสนิทเขาอย่าง เดดแมน (กิเยร์โม เดล โตโร/เจสซี คอร์ตี้) แซมออกเดินทาง โดยทิ้งลูไว้ให้แฟรกไจล์ดูแล เมื่อเดินทางไปถึงห้องทดลอง แซมได้รับชมบันทึกวิดีโอจากเดดแมน ซึ่งเผยว่าเขาได้ค้นพบความผิดปกติทางตอนใต้ของเม็กซิโก เรียกว่า "เพลตเกต" ซึ่งเป็นประตูเชื่อมไปยังประเทศออสเตรเลีย ที่ซึ่งยังมีผู้รอดชีวิตจาก เดธสแตรนดิง อาศัยอยู่ นอกจากนี้ เดดแมนยังค้นพบว่าลูถูกกำหนดหมายเลขบีบี (บริดจ์เบบี้) ที่เดิมเคยมอบให้กับ บีบี ตัวอื่นที่เลิกใช้งานไปแล้ว หมายความว่า ลูไม่ได้ขึ้นทะเบียนอยู่ในระบบของ ยูซีเอ จริง ๆ ท้ายที่สุด เดดแมนเปิดเผยว่าเขากำลังจะหมดอายุขัย และตัดสินใจเดินทางไปยังบีช (ชายหาดที่เชื่อมโลกหลังความตาย) แซมเดินทางกลับบ้าน และพบว่าบ้านของเขาถูกโจมตีโดยกลุ่มติดอาวุธไม่ทราบฝ่าย แม้ว่าแฟรกไจล์จะรอดชีวิตมาได้ แต่ ลูถูกสังหาร

หนึ่งเดือนต่อมา ขณะที่ แซม ยังคงเศร้าโศกจากการสูญเสีย ลู เขาได้รับคำเชิญจาก แฟรกไจล์ ให้ขึ้นเรือ ดีเฮชวี มาเจลแลน เพื่อเดินทางผ่าน เพลตเกต ไปยังออสเตรเลีย โดยมีจุดประสงค์เพื่อช่วยให้เขาหลุดพ้นจากภาวะซึมเศร้า พร้อมกับภารกิจเชื่อมต่อออสเตรเลียเข้ากับเครือข่ายไครัล ระหว่างการเดินทาง ลูปรากฏตัวขึ้นอีกครั้งในร่างของบีที ภายในแคปซูลบีบีของแซม บนเรือ แซมได้พบกับลูกเรือของแฟรกไจล์ ได้แก่ ทาร์แมน (จอร์จ มิลเลอร์/มาร์ตี้ โรน) และ ดอลล์แมน (ฟาติห์ อากิน/โจนาธาน รูมี) ผู้สนับสนุนลึกลับของ ดรอว์บริดจ์ ที่ชื่อว่า ชาร์ลี และ ประธานาธิบดี (อลาสแตร์ ดันแคน) ผู้นำขององค์กร เอแปก (Automated Public Assistance Company) ประธานาธิบดีอธิบายว่า หากสามารถเชื่อมต่อเครือข่ายไครัลทั่วทั้งออสเตรเลียได้สำเร็จ ระบบจะเปิดใช้งานเพลตเกตเพิ่มเติมได้ ซึ่งสามารถเชื่อมทวีปต่าง ๆ ทั่วโลกเข้าด้วยกันได้ สมาชิกดรอว์บริดจ์ คนอื่น ๆ อย่าง เรนนี่ (ชิโอริ คูสึนะ) และ ฮาร์ทแมน (นิโคลัส วินดิง เรฟิน/ดาร์เรน จาค็อบส์) ก็เข้าร่วมเป็นลูกเรือเช่นกัน แซมเริ่มภารกิจของเขา แต่กลับถูกขัดขวางโดยการกลับมาของ ฮิกส์ (ทรอย เบเคอร์) ที่ตอนนี้บัญชาการกองทัพหุ่นยนต์เหนือธรรมชาติที่เรียกว่า โกสต์เมค ซึ่งคุกคามผู้รอดชีวิตในออสเตรเลีย นอกจากนี้ แซมยังถูกดึงเข้าไปในความผิดปกติที่เรียกว่า "ทาร์ฟอล" ซึ่งเขาต้องต่อสู้กับทหารวิญญาณลึกลับชื่อว่า นีล วานา (ลูก้า มาริเนลลี) ผู้ซึ่งดูเหมือนจะมีความเกี่ยวข้องบางอย่างกับลู หลังการปะทะครั้งแรกกับนีล แซมได้ค้นพบดักแด้ที่มีเด็กหญิงความจำเสื่อมอยู่ภายใน แฟรกไจล์จึงตั้งชื่อให้เธอว่า ทูมอร์โรว์ (แอลล์ แฟนนิง)  

หลังจากการเผชิญหน้าหลายครั้ง ในที่สุด แซม ก็สามารถโค่น นีล ได้อย่างถาวร นีลมอบอุปกรณ์บันทึกความทรงจำของลูซี่ ภรรยาผู้ล่วงลับของแซม (อลิสซา จุง) ข้อมูลภายในเปิดเผยว่า ลู แท้จริงแล้วคือลูกสาวของแซม ซึ่งเดิมเชื่อกันว่าเสียชีวิตพร้อมกับลูซี่ในเหตุการณ์ วอยด์เอาต์ (การระเบิดมหึมาที่เกิดจากการตายของสิ่งมีชีวิตที่เชื่อมโยงกับโลกแห่งความตาย) ในฐานะลูกสาวของรีแพททีเอท (ผู้ที่สามารถกลับจากความตายได้) ลูถูกบริดเจสลักพาตัวไปอย่างลับ ๆ และถูกกำหนดให้เป็น บีบี-00 หรือบริดจ์เบบี้คนแรก อย่างไรก็ตาม ด้วยเหตุผลที่ไม่เปิดเผย ลูถูกนำไปเก็บไว้ในคลังจนกระทั่งแซมมาพบเธอเข้าโดยบังเอิญ นีลเองก็เป็นนักลักลอบขนของผิดกฎหมายที่ช่วยลักลอบนำหญิงตั้งครรภ์ที่สมองตายจากเม็กซิโกเข้าสู่ยูซีเอเพื่อตอบสนองความต้องการบีบี เขายังเคยเป็นเพื่อนสมัยเด็กของลูซี่ และพยายามช่วยลูซี่กับลูหลบหนีจากบริดเจส แฟรกไจล์ เปิดเผยกับแซมอย่างเศร้าสลดว่า แคปซูลบีบีของเขาว่างเปล่ามาตลอดการเดินทาง และ ลูไม่เคยอยู่ในนั้นเลย แม้แต่ในฐานะบีที ดรอว์บริดจ์อนุญาตให้แซมมองเห็นภาพลวงตาเหล่านั้นเพื่อให้เขาได้ผ่านความโศกเศร้าและฟื้นฟูจิตใจ 

ในขณะเดียวกัน ฮิกส์ ปิดล้อมศูนย์กลางเครือข่ายสุดท้ายที่จำเป็นในการเชื่อมต่อเครือข่ายไครัลของออสเตรเลียให้สมบูรณ์ แซม และทีม ดรอว์บริดจ์ ต่อสู้ฝ่าหุ่นยนต์ของฮิกส์จนสามารถเปิดใช้งานศูนย์กลางเครือข่ายได้สำเร็จ ทำให้เครือข่ายไครัลของออสเตรเลียสมบูรณ์ หลังจากเปิดใช้งานเครือข่ายได้สำเร็จ ประธานาธิบดี กลับหักหลังดรอว์บริดจ์และเผยว่าแท้จริงแล้วเขาคือการรวมตัวกันของวิญญาณมนุษย์ที่ตายไปแล้วถึงสี่พันคนที่เชื่อมต่อกับระบบเอปาส เขาอธิบายว่า ตั้งใจจะใช้เครือข่ายไครัลที่ขยายตัวนี้ เพื่อบังคับให้มนุษย์ทั้งหมดแยกตัวไปยัง “ชายหาด” (บีเชซ) ของแต่ละคน เพื่อกำจัดความเสี่ยงจากการเผชิญหน้ากับบีทีและปกป้องพวกเขาจากเหตุการณ์เดธสแตรนดิง เขายังกล่าวเพิ่มเติมว่าเป็นผู้คืนชีพฮิกส์และมอบหุ่นโกสต์เมคให้ เพื่อทำหน้าที่เป็นภัยคุกคามที่บีบบังคับให้ออสเตรเลียต้องใช้เครือข่ายไครัลเพื่อการป้องกันตัว จากนั้น ชาร์ลี เผยตัวว่าแท้จริงคือ ได-ฮาร์ดแมน (ทอมมี่ เอิร์ล เจนกินส์) และเล่าว่าเขารู้อยู่แล้วเกี่ยวกับแผนของประธานาธิบดี จึงแอบตั้งโปรแกรมเครือข่ายผ่าน คิว-พิด ของแซม เพื่อให้สามารถตัดการเชื่อมต่อประธานาธิบดีออกจากระบบเอปาสและเครือข่ายไครัล ทำให้เขาไม่สามารถเป็นภัยคุกคามต่อมนุษยชาติได้อีกต่อไป

แม้ประธานาธิบดีจะถูกจัดการไปแล้ว ฮิกส์ ก็กลับมาอีกครั้งและจับตัว ทูมอร์โรว์ ไป พร้อมกับเปิดเผยว่าเธอคือ ลู ที่เติบโตขึ้นเป็นผู้ใหญ่ เนื่องจากเธอเป็นลูกสาวของแซม และมีสายสัมพันธ์กับ เอมิลี่ (ลินด์ซีย์ วากเนอร์) ลูจึงเป็น เอ็กซ์สทิงก์ชั่นเอนทิตี คนถัดไป และฮิกส์ตั้งใจจะใช้เธอเพื่อดำเนินแผนเดิมของเขาในการนำพาเหตุการณ์ ลาสท์แตรนดิง มาทำลายมนุษยชาติทั้งหมด แซม และทีมดรอว์บริดจ์ ติดตามฮิกส์ไปยังบีชที่เชื่อมกับเอปาส และแซมสามารถโค่นฮิกส์ได้สำเร็จ ก่อนที่ฮิกส์จะถูกลูสังหารในท้ายที่สุด แฟรกไจล์ เสียชีวิตหลังจากนั้นไม่นาน พร้อมกับเปิดเผยว่าเธอเคยถูกฮิกส์ฆ่าตายตั้งแต่ตอนที่เขาโจมตีบ้านของแซมแล้ว แต่ คา (จิตวิญญาณ) ของเธอยังคงยึดติดกับชีวิตไว้ได้จนกว่าจะมั่นใจว่า ลูปลอดภัย เมื่อทีมดรอว์บริดจ์กลับมายังโลกแห่งความเป็นจริง ลูได้เห็นความทรงจำของ นีล และพบความจริงว่าบริดเจสเป็นผู้สังหารทั้งนีลและลูซี่ เพื่อแย่งตัวลูไป แท้จริงแล้ว ลูรอดจากการโจมตีของฮิกส์ที่บ้าน เพราะ แฟรกไจล์ได้วาร์ปลูไปยังบีชของนีล และฝากความปลอดภัยของเธอไว้กับวิญญาณของนีล ที่นั่น ลูถูกห่อหุ้มไว้ในดักแด้ (chrysalis) และร่างกายของเธอก็เข้าสู่กระบวนการเร่งการเติบโต เมื่อความทรงจำทั้งหมดกลับคืนมา ลูจึงได้กลับมาพบกับแซมอีกครั้งอย่างสุดซึ้ง

ในฉากหลังเครดิต ปรากฏให้เห็น ลูในวัยผู้ใหญ่ ซึ่งกลายมาเป็น พนักงานส่งของ เช่นเดียวกับพ่อของเธอ ขณะกำลังเตรียมตัวเข้าสู่ เพลตเกต

## การพัฒนาและการตลาด
ในเดือนมีนาคม พ.ศ. 2563 นอร์แมน รีดัส ผู้รับบทเป็นตัวเอก แซม พอร์เตอร์ บริดเจส ได้กล่าวเป็นนัยถึงความเป็นไปได้ในการร่วมงานกับ ฮิเดโอะ โคจิมะ อีกครั้ง ซึ่งเป็นผู้เขียนบท กำกับ อำนวยการสร้าง และออกแบบเกมเป็นหลัก *ออน เดอะ บีช* ถูกเปิดเผยว่ากำลังอยู่ระหว่างการพัฒนาในเดือนพฤษภาคม พ.ศ. 2565 เมื่อรีดัสให้สัมภาษณ์กับสื่อ ลีโอ เอดิท เกี่ยวกับผลงานของเขาในเกมดังกล่าว หลังจากนั้น โคจิมะได้โพสต์ภาพถ่ายชุดหนึ่งลงบนทวิตเตอร์ ในเชิงหยอกล้อว่าเขากำลัง "ลงโทษ" รีดัสที่เผลอหลุดปากยืนยันการมีอยู่ของเกม ต่อมาในเดือนตุลาคม หลังจากโคจิมะได้ปล่อยภาพทีเซอร์จำนวนหนึ่งบนโซเชียลมีเดีย แอลล์ แฟนนิง ก็ได้รับการประกาศว่าจะร่วมแสดงในเกมใหม่ของโคจิมะโปรดักชันส์

โคจิมะ เปิดตัวเกมนี้อย่างเป็นทางการในงาน The Game Awards 2022 โดยเขาเปิดเผยว่าเขาได้เขียนเนื้อเรื่องต้นฉบับไว้ตั้งแต่ก่อนปี พ.ศ. 2563 แต่ตัดสินใจเขียนเรื่องใหม่ทั้งหมดหลังจากได้แนวคิดที่สะท้อนผลกระทบของโควิด-19 ที่มีต่อโลก ในตัวอย่างเกมยังยืนยันว่า เลอา แซดู และ ทรอย เบเคอร์ จะกลับมารับบท แฟรกไจล์ และ ฮิกส์ อีกครั้ง และ แอลล์ แฟนนิง จะปรากฏตัวในบทบาทที่ยังไม่เปิดเผย ชิโอริ คูสึนะ ก็ได้รับการประกาศว่าเข้าร่วมแสดงในเกมด้วยเช่นกัน นอกจากนี้ ยังยืนยันว่า โยจิ ชินกะวะ นักออกแบบตัวละครและเครื่องจักรกล และ ลุดวิก ฟอร์เซล ผู้ประพันธ์เพลง จะกลับมาทำหน้าที่เดิมอีกครั้งในภาคนี้

ในงานเพลย์สเตชัน State of Play เดือนมกราคม พ.ศ. 2567 โคจิมะได้เผยข้อมูลใหม่ในตัวอย่างความยาว 10 นาที รวมถึงตัวละครของ แอลล์ แฟนนิง การปรากฏตัวพิเศษของ จอร์จ มิลเลอร์/มาร์ตี้ โรน ในบทบาท ทาร์แมน และ ฟาติห์ อากินฟาติห์ อากิน/โจนาธาน รูมี ในบทบาท ดอลล์แมน รวมถึงการโชว์เกมเพลย์ใหม่ ๆ การถ่ายทำและโมชันแคปเชอร์ เสร็จสิ้นภายในเดือนพฤษภาคม พ.ศ. 2567 โดยโคจิมะเสริมว่าเกมอยู่ในขั้นตอน “ปรับแต่ง” ซึ่งคาดว่าจะใช้เวลาประมาณ 1 ปีในการทำให้เสร็จสมบูรณ์

วันวางจำหน่ายเกมถูกประกาศพร้อมกับเทรลเลอร์ในงาน SXSW เมื่อวันที่ 9 มีนาคม พ.ศ. 2568 ตัวอย่างเผยให้เห็นการกลับมารับบท ฮาร์ทแมน โดย นิโคลัส วินดิง เรฟิน/ดาร์เรน จาคอบส์ พร้อมด้วยการคัดเลือกนักแสดงใหม่ ได้แก่ ลูก้า มาริเนลลี ในบท นีล, อลิสซา จุง ในบทลูซี่, อลาสแตร์ ดันแคน ในบทประธานาธิบดี, และ เดบราห์ วิลสัน ในบทแพทย์, นอกจากนี้ เพลงประกอบยังได้วู้ดคิดมาร่วมทำหน้าที่ผู้ร่วมประพันธ์เพลง โดยเพลงต้นฉบับของเขา “To the Wilder” ถูกใช้ในตัวอย่าง ในวันที่ 29 พฤษภาคม พ.ศ. 2568 โคจิมะโปรดักชันส์ ประกาศการปรากฏตัวของ อุซาดา เปโกรา ยูทูบเบอร์เสมือนจริงจากโฮโลไลฟ์ ในบทบาทตัวละครรับเชิญเป็น “นักวิทยาศาสตร์ข้อมูล”

เมื่อพัฒนาไปได้ประมาณครึ่งทาง โคจิมะตัดสินใจเขียนบทใหม่ทั้งหมด เพื่อทำให้เรื่องราวมีความขัดแย้งและแบ่งแยกความคิดเห็นมากขึ้น หลังจากที่เกมได้รับผลตอบรับที่ดีมากจากกลุ่มผู้ทดสอบ โคจิมะได้อธิบายให้ผู้ร่วมประพันธ์เพลงวู้ดคิด ฟังว่า:เรามีปัญหา ผมจะพูดตรง ๆ เลยว่า เราได้ทดสอบเกมกับผู้เล่นแล้ว ผลลัพธ์มันดีเกินไป ผู้เล่นชอบเกมนี้มากเกินไป ซึ่งนั่นหมายความว่ามีบางอย่างผิดพลาด — เราต้องเปลี่ยนแปลงอะไรบางอย่าง ถ้าทุกคนชอบเกมนี้ หมายความว่ามันกลายเป็นกระแสหลัก หมายความว่ามันเป็นแบบแผนเดิม ฯ หมายความว่ามันถูกปรุงแต่งมาให้ผู้คนชอบได้ง่ายแล้ว แต่ผมไม่ต้องการแบบนั้น ผมอยากให้ผู้เล่นในที่สุดแล้วชอบสิ่งที่พวกเขาไม่ชอบตอนแรกที่เจอ เพราะนั่นคือจุดที่คุณจะรักสิ่งนั้นจริง ๆเมื่อวันที่ 9 พฤษภาคม พ.ศ. 2568 มีการประกาศว่าเกมได้เข้าสู่สถานะทอง ซึ่งหมายความว่าการพัฒนาเกมเสร็จสมบูรณ์แล้ว วันที่ 8 มิถุนายน พ.ศ. 2568 ได้มีการจัดงานพรีเมียร์ขึ้นที่ Orpheum Theatre ในลอสแอนเจลิส หลังจากงาน Summer Game Fest โดยมีการเสวนา การสาธิตการเล่นเกมสด และการประกาศเปิดตัวอัลบั้มเพลงประกอบเกมของวู้ดคิด

*เดธสแตรนดิง 2: ออน เดอะ บีช* วางจำหน่ายบนเครื่อง เพลย์สเตชัน 5 เมื่อวันที่ 26 มิถุนายน พ.ศ. 2568 เวอร์ชันพิเศษมาพร้อมไอเท็มในเกมและของจริง ส่วนผู้ที่สั่งซื้อล่วงหน้าจะได้รับไอเท็มดิจิทัลพิเศษ รวมถึงสิทธิ์เข้าเล่นเกมก่อนวันวางจำหน่ายจริง 2 วัน

### เพลง
เพลงประกอบเกมแต่งโดยวู้ดคิด นักร้อง-นักแต่งเพลงชาวฝรั่งเศส และ ลุดวิก ฟอร์เซล นักประพันธ์เพลงชาวสวีเดน ซึ่งฟอร์เซลเคยแต่งเพลงประกอบเกมภาคแรก และมีผลงานใน *[[เมทัลเกียร์โซลิด 5: เดอะแฟนทอมเพน]]* ด้วย หลังจากทำงานเป็นนักแต่งเพลงประจำของโคจิมะโปรดักชันส์ มานานสิบปี ฟอร์เซลได้ลาออกมาเป็นฟรีแลนซ์ เมื่อกลับมาทำเพลงให้ภาคต่อ เขากล่าวว่าการเป็นอิสระช่วยให้เขามุ่งเน้นงานได้ดีขึ้น ฟอร์เซลจึงตัดสินใจทำเพลงที่มีความ “ไพเราะและมีท่วงทำนองมากขึ้น” เมื่อเทียบกับภาคแรก พร้อมเพิ่ม “แง่มุมความเป็นมนุษย์” ลงไปในดนตรีด้วย อัลบั้มเพลงประกอบต้นฉบับของฟอร์เซลออกจำหน่ายเมื่อวันที่ 27 มิถุนายน พ.ศ. 2568

วู้ดคิดได้รับการติดต่อให้สร้างเพลงต้นฉบับสำหรับเกมนี้ หลังจากการจากไปของ ไรอัน คาราซิจา แห่งวง โลว์โรอาร์ ซึ่งเพลงของวงนี้มักปรากฏในเกมภาคแรก วู้ดคิดทำงานที่สตูดิโอของโคจิมะโปรดักชันส์ ในโตเกียวเป็นเวลาสามปี ควบคู่กับการพัฒนาเกม โดยแต่งเพลงใหม่ ๆ ร่วมกัน เพลงส่วนใหญ่ของวู้ดคิดเป็นเพลงเชิงกระบวนการ ที่ปรับเปลี่ยนตามการกระทำของผู้เล่นในเกมแบบไดนามิก อัลบั้มที่ปล่อยออกมาได้ย่อเพลงเชิงกระบวนการที่มีความยาวหลายชั่วโมง ให้กลายเป็นเพลงที่สั้นลงเพียงไม่กี่นาทีต่อเพลง ซิงเกิล “To The Wilder” ถูกปล่อยพร้อมกับตัวอย่างเปิดตัวเกมในวันที่ 9 มีนาคม พ.ศ. 2568 วู้ดคิดปล่อยอัลบั้มเพลงประกอบเต็มรูปแบบของ เดธสแตรนดิง 2 ร่วมกับ ฮิเดโอะ โคจิมะ เมื่อวันที่ 13 มิถุนายน พ.ศ. 2568

เพลงทั้งหมดเขียนโดยวู้ดคิดเว้นแต่จะระบุไว้เป็นอย่างอื่น

ในเกมมีเพลงหลายเพลง ทั้งเพลงต้นฉบับและเพลงที่เคยปล่อยไปก่อนหน้านี้ จากศิลปินอย่างเช่น โลว์โรอาร์, Caroline Polachek, Grimm Grimm, Silent Poets, Magnolian, Hania Rani, Chvrches, Daichi Miura, เก็ง โฮชิโนะ, Usada Pekora, และ Kunio Miyauchi

## ผลตอบรับ
ผลตอบรับ

*เดธสแตรนดิง 2: ออน เดอะ บีช* ได้รับรีวิวในระดับ "โดยรวมเป็นบวก" ตามข้อมูลจากเว็บไซต์รวบรวมรีวิว เมทาคริติก โอเพนคริติก พบว่า 95% ของนักวิจารณ์แนะนำเกมนี้ ในญี่ปุ่น นักวิจารณ์ 4 คนจากนิตยสาร แฟมิซือ ให้คะแนนรวมเกมนี้ที่ 39 จาก 40 คะแนน โดย 3 คนให้คะแนนเต็ม 10

ไซมอน คาร์ดี้ จาก ไอจีเอ็น บรรยายว่า *เดธสแตรนดิง 2* เป็น “ความสำเร็จที่ก้าวหน้ากว่าในเกือบทุกด้าน” เมื่อเทียบกับภาคก่อนหน้า และยังเป็น “การเดินทางที่เต็มไปด้วยความคิดสร้างสรรค์ พร้อมทั้งความตื่นเต้นและความน่าทึ่ง เป็นงานที่กล้าหาญซึ่งสมควรได้รับการสนับสนุน”

### คำชื่นชม
*เดธสแตรนดิง 2: ออน เดอะ บีช* ได้รับการเสนอชื่อเข้าชิงรางวัล เกมที่ผู้เล่นต้องการมากที่สุด (Most Wanted Game) ในงาน โกลเดนจอยสติกอะวอดส์ ในปี พ.ศ. 2565 เกมนี้ยังได้รับการเสนอชื่อเข้าชิงรางวัล เกมที่รอคอยมากที่สุด (Most Anticipated Game) ในงาน Game Awards 2024

## ดูเพิ่ม

* *[[บนชายหาด]]* – แรงบันดาลใจสำหรับคำบรรยายของเกม

## หมายเหตุ

## อ้างอิง

## ลิ้งค์ภายนอก

* 
หมวดหมู่:เกมสำหรับวินโดวส์
หมวดหมู่:วิดีโอเกมที่มีฉากในสหรัฐ
หมวดหมู่:วิดีโอเกมที่มีฉากในอนาคต
หมวดหมู่:วิดีโอเกมที่มีฉากในประเทศเม็กซิโก
หมวดหมู่:วิดีโอเกมที่มีฉากในประเทศออสเตรเลีย
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:วิดีโอเกมภาคต่อ
หมวดหมู่:วิดีโอเกมที่ออกวางจำหน่ายในปี พ.ศ. 2568
หมวดหมู่:เกมจากค่ายโซนี่คอมพิวเตอร์เอ็นเตอร์เทนเมนต์
หมวดหมู่:วิดีโอเกมผู้เล่นเดี่ยว
หมวดหมู่:วิดีโอเกมบันเทิงคดีแนววิทยาศาสตร์
หมวดหมู่:เกมสำหรับเพลย์สเตชัน 5
หมวดหมู่:วิดีโอเกมโอเพนเวิลด์
หมวดหมู่:วิดีโอเกมแอ็กชันผจญภัย
หมวดหมู่:วิดีโอเกมแอ็กชัน
หมวดหมู่:บทความที่มีข้อความภาษาญี่ปุ่น